section_heading: Morfologija i fiziološke karakteristike
paragraph_text: Jajnici, uz regulatornu funkciju proizvodnje hormona, proizvode i ženske spolne stanice (jajne stanice) koje, nakon što su oplođene muškim spolnim stanicama (spermijima), stvaraju nove genetske jedinke. Maternica je organ s tkivom koji štiti plod (fetus) i s mišićima koji sudjeluju u izgonu ploda tijekom poroda. Rodnica (vagina) elastični je mišićni dio ženskog reproduktivnog trakta od stidnice (vulve) do grlića maternica i koristi se u kopulaciji i rađanju. Izraz vagina često se kolokvijalno i pogrešno koristi u hrvatskom jeziku za vulvu (vanjske ženske genitalije) koja se (osim od vaginalnog otvora) sastoji od stidnih usana, klitorisa i mokraćne cijevi. Mliječne žlijezde proizvode mlijeko, hranjivu sekreciju koja je jedna od najznačajnijih karakteristika sisavaca.<ref> U zrelih žena dojke su općenito izraženije nego u većine drugih sisavaca. Veličina dojki nije povezana s proizvodnjom mlijeka, pa se smatra da je prosječno izraženija veličina dojki kod žena, u odnosu na druge sisavce, barem djelomično rezultat spolnog odabira.